NARIADENIE KOMISIE (ES) č. 1435/2007
z 5. decembra 2007,
ktorým sa obnovuje výlov sleďa atlantického v podoblastiach 25-27, 28.2, 29 a 32 Baltského mora plavidlami plaviacimi sa pod vlajkou Nemecka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 26 ods. 4,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (2), a najmä na jeho článok 21 ods. 3,
keďže:
(1)
Nariadením Rady (ES) č. 1941/2006 z 11. decembra 2006, ktorým sa na rok 2007 stanovujú rybolovné možnosti a súvisiace podmienky pre určité zásoby rýb a skupiny zásob rýb uplatniteľné v Baltskom mori (3), stanovuje kvóty na rok 2007.
(2)
Podľa článku 21 ods. 2 nariadenia (EHS) č. 2847/93 Nemecko oznámilo Komisii 19. apríla 2007, že ukončí výlov sleďa atlantického vo vodách zóny IIId Medzinárodnej rady pre výskum morí (ICES) v podoblastiach 25-27, 28.2, 29 a 32 Baltského mora od 20. apríla 2007.
(3)
Podľa článku 21 ods. 3 nariadenia (EHS) č. 2847/93 a článku 26 ods. 4 nariadenia (ES) č. 2371/2002 Komisia prijala 16. mája 2007 nariadenie (ES) č. 546/2007 (4), ktorým sa ustanovuje zákaz výlovu sleďa atlantického vo vodách zóny IIId Medzinárodnej rady pre výskum morí (ICES) v podoblastiach 25-27, 28.2, 29 a 32 Baltského mora plavidlami plaviacimi sa pod vlajkou Nemecka alebo registrovanými v Nemecku s účinnosťou od toho istého dátumu.
(4)
Podľa informácií, ktoré dostala Komisia od nemeckých orgánov, je v podoblastiach 25-27, 28.2, 29 a 32 Baltského mora stále k dispozícii určité množstvo sleďa atlantického z nemeckej kvóty. Z toho vyplýva, že by sa v daných vodách mal povoliť výlov sleďa atlantického plavidlami plaviacimi sa pod vlajkou Nemecka alebo registrovanými v Nemecku.
(5)
Toto povolenie by malo byť účinné od 19. novembra 2007 s cieľom umožniť vylovenie príslušného množstva sleďa atlantického pred koncom prebiehajúceho roka.
(6)
Nariadenie Komisie (ES) č. 546/2007 by sa malo zrušiť s účinnosťou od 19. novembra 2007,
PRIJALA TOTO NARIADENIE:
Článok 1
Zrušenie
Nariadenie (ES) č. 546/2007 sa týmto zrušuje.
Článok 2
Nadobudnutie účinnosti
Toto nariadenie nadobúda účinnosť dňom po jeho uverejnení v Úradnom vestníku Európskej únie.
Uplatňuje sa od 19. novembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. decembra 2007